Minagting-saak teen Zuma Donderdag aangehoorDie Konstitusionele Hof. (Foto: Reint Dykema) Die Zondo-kommissie na staatskaping se aansoek teen oudpres. Jacob Zuma word vandag (Donderdag) in die land se hoogste hof aangehoor. Die kommissie het hom in Desember verlede jaar op ŉ dringende grondslag tot die Konstitusionele Hof gewend nadat hy Zuma gedagvaar het om voor adjunkhoofregter Raymond Zondo, die kommissievoorsitter, te getuig nadat hy sonder dat hy verskoon is, uit die kommissie se sitting gestap het en nie weer tussen 16 en 19 November getuig het soos hy gedagvaar was om te doen nie. Hy het die kommissie se sitting verlaat en gesê hy gaan nie verder sy samewerking daaraan gee nie. Die Konstitusionele Hof het in Januarie beslis Zuma moet voor die kommissie verskyn en sy vrae beantwoord. Die hof het ook beslis hy het nie ŉ reg om stil te bly nie. Zuma het daarna in ŉ verklaring aangevoer die kommissie en die Konstitusionele Hof viktimiseer hom deur buitengewone en kwaai behandeling en dat albei instellings die reg tot sy nadeel verpolitiseer. Die bevel om voor die kommissie te verskyn is by albei Zuma se wonings afgelewer, maar hy het steeds nie op 15 Februarie opgedaag om te getuig nie. Nadat dit duidelik geword het dat die oudpresident nie aan hierdie bevel sou voldoen nie, het die kommissie aangekondig dat hy geen ander keuse het as om stappe teen Zuma te doen vir sy minagting nie. Zuma het dieselfde dag in ŉ nog verklaring gesê hy gaan nie gehoor gee aan die hofbevel nie en het weer eens ernstige kritiek op die regbank gelewer. Die kommissie het die Konstitusionele Hof daarna regstreeks genader en gevra dat die hof bevind dat Zuma die bevel minag. Die kommissie vra dat Zuma tronkstraf van twee jaar opgelê word vir sy minagting. Zuma, wat volhou dat Zondo bevooroordeeld teenoor hom is, het nie die aansoek teengestaan nie en het geen aanduiding gegee dat hy enigsins aan die verrigtinge gaan deelneem nie.